Tien slaan toe op juwelierswinkel‘n Skermskoot van die video op sosiale media. Tien gewapende verdagtes het Donderdagoggend op ’n juwelierswinkel in ’n winkelsentrum in Westville buite Durban toegeslaan. Geen skote is tydens die rooftog afgevuur nie. Die verdagtes het wel winkelpersoneel oorval en juwele en koopbewyse gebuit voordat hulle in ’n wegkommotor op die vlug geslaan het. Konst. Thenjiswa Ngcobo, polisiewoordvoerder, sê die rooftog het hom omstreeks 10:00 afgespeel. Die verdagtes het ná die voorval in die rigting van KwaDabeka gevlug en is in dié stadium steeds soek. ’n Video van die voorval waarin geskokte ooggetuies toekyk hoe die rowers die winkel plunder voordat hulle weghardloop het intussen die lig op sosiale media gesien. Dit blyk uit die video duidelik dat ’n veiligheidswag op die voorval gereageer het. Die wag kon egter nie daarin slaag om die mans te stuit nie en kom ná die rooftog leë hande uit die winkel geloop. Ngcobo sê die saak word ondersoek.